Mladen Balorda

**Mladen Balorda** (Mostar, 1921 - Mostar, 15. Juli 1943), bio je jugoslavenski partizan i Narodni heroj Jugoslavije.

## Biografija 
Rođen je 1921. godine u Mostaru. Potiče iz radničke porodice. Poslije završene osnovne škole, upisao je zanatsku školu u kojoj je učio bravarski zanat. Kao mladi radnik je pristupio radničkom pokretu. U članstvo Saveza komunističke omladine Jugoslavije (SKOJ), primljen je 1940. godine, a nekoliko mjeseci kasnije i u članstvo Komunističke partije Jugoslavije (KPJ).

### Ilegalac 
Poslije Aprilskog rata i okupacije Kraljevine Jugoslavije 1941. godine, Mladen je u okupiranom Mostaru, u ilegalnoj grupi u kojoj su bili Ahmet Pintul, Mehmed Trbonja, Adem Buć, po zadatku KPJ, radio na prikupljanju oružja, drugog vojnog i sanitetskog materijala i svega ostalog potrebnog za oružanu borbu. Jula 1941. godine vlasti NDH su ga sa porodicom deportovale u Srbiju, ali se Mladen septembra 1941. godine, zajedno sa jednim drugom vratio u Mostar. Mladenovog oca Dušana i brata Vasilija Nijemci su streljali u Kraljevu, prilikom masovnog streljanja građana oktobra 1941. godine.

Po povratku u Mostar nastavio je sa ilegalnim radom na istim zadacima. Kada se krajem 1941. godine Boračko-jezerski partizanski odred, koji je bio sastavljen u najvećem broju od Mostaraca, našao u teškoj situaciji zbog nedostatka municije, Mladen je kao ilegalac sa jednom grupom partizana iz odreda, upao u italijanski logor u Mostaru i iznio velike količine municije i odnio ih na Boračko jezero, područje koje je bilo pod partizanskom kontrolom. Nešto kasnije, krajem 1941. godine, zbog opasnosti od hapšenja, i sam je otišao u odred.

### Ratnik 
Štab bataljona je svoje potrebe za raznim materijalom rješavao slanjem boraca u Mostar sa zadatkom da provaljuju u državna nadleštva i radnje neprijateljski raspoloženih trgovaca. Jednu takvu grupu predvodio je Mladen Balorda, a u grupi su bili: Mustafa Ćemalović Cimba, Rifat Frenjo, Alija Muratbegović Sice, Živko Papo Henći, Martin Raguž i Hasan Zahirović. O smještaju grupe u Mostaru brinuo se Hamid Vuk, a Safet Džinović obezbjeđivao je saradnju sa mjesnom organizacijom. Izveli su više noćnih akcija u kratkom vremenskom razmaku.

* Iz Doma narodnog zdravlja odnesene su dvije vreće vate, kanta vazelina, sterilizator i nešto sanitetskih instrumenata, četiri vreće brašna, kanta ulja i sanduk šećera. Prehrambene artikle preuzeo je Safet Džinović za ishranu boračkih porodica i ilegalaca u Mostaru, a sanitetski materijal otpremljen je na teritoriju bataljona. 
* U tekstilnu trgovačku radnju Salih-age Demirovića, u centru grada, na Tepi, grupa je upala preko krova, obukla se u nova odijela i u vreće natrpala razne odjeće i zatim skladište odjeće u podrumu polila benzinom i zapalila ga. Sa svojim tovarom grupa je napustila radnju i otišla u kuću porodice Papo, gdje su s krova kuće posmatrali visok plamen koji je zahvatio zapaljenu radnju.
* U kafani »Lira« na Carini pokupljeno je oko 150 stolnjaka za zavoje, nešto kuhinjskog pribora i alkoholnih pića za bolnicu na Borcima 
* U Paherovoj knjižari uzete su dvije vreće papira i raznog pisaćeg pribora za škole na slobodnoj teritoriji. 
 
Ukazom Prezidijuma Narodne skupštine Federativne Narodne Republike Jugoslavije 23. jula 1952. proglašen je narodnim herojem Jugoslavije.

## Literatura 
* 

## Reference 
Kategorija:Rođeni 1921.
Kategorija:Umrli 1943.
Kategorija:Biografije, Mostar
Kategorija:Bosanskohercegovački partizani
Kategorija:Jugoslavenski partizani
Kategorija:Bosanskohercegovački komunisti
Kategorija:Borci 10. hercegovačke brigade Narodnooslobodilačke vojske Jugoslavije
Kategorija:Jugoslavenski komunisti